钦定古今图书集成/理学汇编/学行典/第136卷 > 黄宪外史 > 《见几》
## 钦定古今图书集成/理学汇编/学行典/第136卷 > 黄宪外史 > 《见几》

陆续追师至秦，谒征君而喜曰：“续也得师矣，愿终身
受业焉。”征君问曰：“子见元礼乎？”陆续答曰：“嗟，与元礼
去国矣。”曰：“党难解乎？”曰：“霍子之力也。”征君叹曰：“虽然，
阉寺执政，直臣必危，元礼之去，其能久乎！吾尝与林
宗论汉室之事，忧形于色，移榻不寤，独何心哉！是以
坚不仕之意，遂山薮之乐。林宗与吾偕是心也，彼犹”
择交而奖训，故及于党。若宪也，无誉无毁，潜葆厥素，
躬耕以絭妻子，鼓琴读书，以训来学。有兄伯庸，哭母
失明而亡。吾独庐冢三年，遭汉不靖，佞臣窃权，匈奴
称命，惠政不霑于民，敛术结网于国，吾是以坚志而
避世。及读孔氏《春秋》，尝曰：“仲尼之道，至作《春秋》而尊
也。”知周无盛王，不可以辅，乃历说诸侯以行其道。得
志则摄相事而诛正卯，不得志则权褒贬而作《春秋》。
吾亦乐仲尼之道。周、汉之东，皆季世也，故考风于列
国，闻政于诸侯，诸侯不以为贱而宾之，岂爵禄以臣
而凝滞于进退哉？吾始游齐、鲁、韩、魏之诸侯也，四君
皆爱士而不能谋，盟会而不能信，将如晋而国有警，
乃遥涉于秦。秦王明“毅而好问，分禄而养贤，积秦之
粟，盟诸侯而扶汉室，疏党锢而清王涂，诛谗佞而抚
𥟖庶，却匈奴而歆社稷，则穆公、孝公之业不足为也。
今阉寺执政者二世矣，党锢虽释，而主疑未愈，何以
熄衅？若数子不为逢梅之举，必为后忧。孔子曰：‘邦无
道，危行言逊’。数子其未从事于斯乎！”是岁，秦国地震，
大雨雹。